(78)

Yksinkertaistetussa menetelmässä on yksilöitävä YMJ-asetuksen 169, 170 ja 171 artiklassa luetellut toiminnot ja arvioitava näiden toimintojen kattamien määrien ja kustannusten merkitys. Seuraavissa neljässä laatikossa esitetään kultakin kolmelta alalta tilanteita, joissa kyseiset toiminnot kattavat merkittävän osan tarkasteltavana olevan tuotteen määrästä sekä tuotannosta ja tuotteen markkinoille saattamisesta aiheutuvista kustannuksista, jolloin tuottajaorganisaatio voi hyötyä poikkeuksesta. Tämä voidaan saavuttaa yhdellä toiminnolla tai yhdistämällä useita toimintoja, jos yksikään poikkeuksessa luetelluista toiminnoista ei todennäköisesti johda yksistään merkittäviin tehokkuusetuihin. Kukin tilanne edellyttää tapauskohtaista analyysia, jotta voidaan varmistaa, että aiheutuneet kustannukset ja toimintojen kattamat määrät riittävät tuottamaan merkittäviä tehokkuusetuja. Seuraavassa on esimerkkejä tilanteista, joissa yksinkertaistettua menetelmää sovelletaan. Tässä annetut esimerkit eivät kata kaikkia tilanteita. OLIIVIÖLJYALA Merkittävien tehokkuusetujen testin soveltaminen Esimerkkejä tilanteista, joissa YMJ-asetuksen 169 artiklassa luetellut yhteiset toiminnot saavat todennäköisesti aikaan merkittäviä tehokkuusetuja yksinkertaistetun menetelmän mukaisesti. i. Yhteinen jalostaminen 1. Yhteinen jalostaminen todennäköisesti johtaa tietyissä tilanteissa merkittäviin tehokkuusetuihin. Näin voi olla esimerkiksi silloin, kun tuottajaorganisaatio jalostaa yli puolet sen jäsenten korjaamien oliivien määrästä tuottaakseen oliiviöljyä oliiviöljypuristamossa. Oliiviöljypuristamon perustaminen edellyttää merkittäviä investointeja. Oliivien jalostamiseen oliiviöljyksi liittyy yleensä useita vaiheita, kuten oliivien puhdistaminen ja puristaminen, oliiviöljyn suodattaminen ja muut prosessit. Tällaisessa tilanteessa, jossa tuottajaorganisaation yhteinen jalostustoiminta tuottaa yli puolet tuottajaorganisaation markkinoille saattamasta oliiviöljystä, tuottajaorganisaatio saa todennäköisesti aikaan merkittäviä tehokkuusetuja verrattuna tilanteeseen, jossa jäsenet pyrkisivät kukin erikseen jalostamaan oliivit, ja sen vuoksi täyttäisi yksinkertaistetun menetelmän edellytykset. ii. Yhteiset pakkaukset, pakkausmerkinnät tai myynninedistämistoimet 2. Oliiviöljyn yhteinen pakkaaminen tai pullottaminen sekä yhteiset pakkausmerkinnät todennäköisesti johtavat tietyissä tilanteissa merkittäviin tehokkuusetuihin. Näin voi olla esimerkiksi silloin, kun nämä tuottajaorganisaation toiminnot kattavat yli puolet oliivipuristamossa käsitellystä oliiviöljystä. Yhteinen pakkaaminen tai pullottaminen sekä yhteiset pakkausmerkinnät edellyttävät yleensä merkittäviä investointeja tarvittavan teknologian tai laitteiston hankkimiseksi. Tällaisessa tilanteessa, jossa tuottajaorganisaation yhteinen pakkaus- tai pullotustoiminta sekä yhteisten pakkausmerkintöjen käyttö kattaa yli puolet tuottajaorganisaation markkinoille saattamasta oliiviöljystä, tuottajaorganisaatio saa todennäköisesti aikaan merkittäviä tehokkuusetuja ja sen vuoksi täyttäisi yksinkertaistetun menetelmän edellytykset. 3. Yhteiset myynninedistämistoimet todennäköisesti johtavat tietyissä tilanteissa merkittäviin tehokkuusetuihin. Näin voi olla esimerkiksi silloin, kun tuottajaorganisaatio kehittää ja saattaa markkinoille lisäarvotuotteen. Tuote on lisäarvotuote esimerkiksi silloin, kun se eroaa muista tuotteista erityisten ominaisuuksien perusteella ja täyttää asiakkaiden tietyt vaatimukset. Tuottajaorganisaatio voi eriyttää tuotteensa käytettyjen tuotantomenetelmien (kuten luonnonmukaisen oliiviöljyn tuottaminen) tai muiden tekijöiden perusteella. Tässä yhteydessä yhteiset myynninedistämistoimet muodostavat markkinointia koskevan osan integroidussa strategiassa myydä kyseistä lisäarvotuotetta ja kyseiset myynninedistämistoimet kattavat kaiken tuottajaorganisaation markkinoille saattaman määrän. Tuottajaorganisaatio vahvistaa tuote-eritelmät ja varmistaa, että niitä noudatetaan. Tähän sisältyy muun muassa asianmukaisten eritelmien laatiminen, tuotantoprosessin suunnittelu, eritelmiin liittyvä laadunvalvonta ja tarvittavien tuotantopanosten hankinta eritelmien noudattamiseksi. Tällaisesta yhdennetystä lähestymistavasta ja erityisesti tuote-eritelmien noudattamisesta aiheutuu sekä tuottajaorganisaatiolle että sen jäsenille suuria kustannuksia. Tällöin on todennäköistä, että tuottajaorganisaatio saa aikaan merkittäviä tehokkuusetuja ja sen vuoksi täyttäisi yksinkertaistetun menetelmän edellytykset. Alakohtaisilla yhteisillä myynninedistämistoimilla, kuten oliiviöljyn kulutuksen yleisellä edistämisellä, ei ole merkitystä poikkeuksen soveltamisen kannalta, koska kyseessä eivät ole yhden tuottajaorganisaation toimet vaan saman alan tuottajien ja/tai tuottajaorganisaatioiden välillä koordinoidut toimet, joiden tarkoituksena on hyödyttää koko alaa, ei pelkästään yhtä tuottajaorganisaatiota. iii. Yhteisesti järjestetty laadunvalvonta 4. Yhteisesti järjestetty laadunvalvonta todennäköisesti johtaa tietyissä tilanteissa merkittäviin tehokkuusetuihin. Näin voi olla esimerkiksi siinä tapauksessa, että tuottajaorganisaatio varmistaa jäsentensä tuottamien tuotteiden yhtenäisen laadun joko siksi, että sitä edellytetään lainsäädännössä tai vakiintuneessa standardissa (esimerkiksi jos tuottajaorganisaation ja sen jäsenten tarkoituksena on täyttää ostajien vaatimukset). Tuottajaorganisaatio auttaa saavuttamaan laadun ensisijaisesti antamalla neuvoja ja tukemalla tuotantoprosesseja. Näin tuottajaorganisaatio tarjoaa tuottajille alan palveluja, jotka auttavat tuottajaa tuottamaan laatutuotteen. Näitä palveluja ovat esimerkiksi neuvonta, joka koskee kasvinsuojeluaineiden, muiden kemikaalien ja lannoitteiden parempia käyttötapoja sekä parempia tuotantomenetelmiä, ja maatilakohtaisissa tuotanto-ongelmissa sekä sääntelyyn ja tarkastuksiin liittyvissä ongelmissa annettava apu. Toiseksi tuottajaorganisaatio tekee myös omia testejä (tai ulkoistaa ne) tarkastaakseen jäsentensä tuottaman oliiviöljyn (joka tuottajaorganisaation on tarkoitus saattaa markkinoille) laadun (happamuuden ja torjunta-ainepitoisuuden laboratoriotutkimukset, aistinvaraisten ominaisuuksien testaukset jne.). Testejä tehdään joko osoittamaan riippumattomille sertifioijille ja tarkastajille, että tuotteet vastaavat lainsäädännön tai standardien vaatimuksia, ja/tai todistamaan ostajille, että tuotteet täyttävät niiden vaatimukset. Kaikista näistä toiminnoista aiheutuvat kustannukset ovat merkittäviä, jos toiminnot kattavat yli puolet tuottajaorganisaation markkinoille saattamasta oliiviöljystä. Tällöin tuottajaorganisaatio saa todennäköisesti aikaan merkittäviä tehokkuusetuja, koska kunkin jäsenen olisi huomattavasti kalliimpaa päästä samaan tulokseen yksinään. Tämän johdosta on todennäköistä, että tuottajaorganisaatio saa aikaan merkittäviä tehokkuusetuja, ja sen vuoksi täyttäisi yksinkertaistetun menetelmän edellytykset. iv. Yhteinen jakelu Yhteinen jakelu voi kattaa seuraavat toiminnot: yhteiset kuljetukset, jakelukeskuksen tai myynti-infrastruktuurin perustaminen ja/tai myyntifoorumin järjestäminen. 5. Yhteiset kuljetukset todennäköisesti johtavat tietyissä tilanteissa merkittäviin tehokkuusetuihin. Näin voi olla esimerkiksi silloin, kun tuottajaorganisaation järjestämät kuljetukset oliivilehdoista jalostuspaikalle (oliiviöljypuristamo) kattavat yli puolet sen markkinoille saattamasta oliiviöljystä tai kun tuottajaorganisaatio järjestää kuljetukset useilta oliiviöljypuristamoilta pakkaus-, pullotus- ja etiketöintipaikalle ja kuljetukset kattavat yli puolet sen markkinoille saattamasta oliiviöljystä. Kuljetuskustannukset muodostavat huomattavan osan tuotteen tuottamisesta ja markkinoille saattamisesta aiheutuvista kustannuksista. Tuottajaorganisaatio voi tällöin harjoittaa kuljetustoimintaa tehokkaammin kuin kukin jäsen erikseen. Tuottajaorganisaatio voi saavuttaa mittakaavaetuja esimerkiksi kuljettamalla suuria määriä ja yhdistämällä toimituksia. Näin voidaan pienentää purkaus- ja käsittelykustannuksia. Sen vuoksi tässä tilanteessa on todennäköistä, että tuottajaorganisaatio saa aikaan merkittäviä kustannussäästöjä ja tehokkuusetuja verrattuna tilanteeseen, jossa kukin jäsen toimisi erikseen. Tämän johdosta on todennäköistä, että tuottajaorganisaatio saa aikaan merkittäviä tehokkuusetuja, ja sen vuoksi täyttäisi yksinkertaistetun menetelmän edellytykset. 6. Jakelukeskuksen tai myynti-infrastruktuurin perustaminen ja/tai myyntifoorumin järjestäminen. Komission tiedossa ei ole tilannetta, jossa jakelukeskus, myynti-infrastruktuuri ja/tai online-myyntifoorumi saisivat yksistään aikaan riittävästi merkittäviä tehokkuusetuja merkittävien tehokkuusetujen testin vaatimusten täyttämiseksi oliiviöljyalalla. Jos jakelukeskus, myynti-infrastruktuuri tai online-myyntifoorumi yhdistetään muihin toimintoihin, kuten kuljetuksiin tai laadunvalvontaan, jolloin näiden toimintojen yhteenlasketut kustannukset ovat merkittävät, se voisi kuitenkin saada aikaan merkittäviä tehokkuusetuja edellyttäen, että kyseessä oleva määrä on yli puolet tuottajaorganisaation markkinoille saattamista tuotteista. Sen seurauksena on todennäköistä, että tuottajaorganisaatio saa aikaan merkittäviä tehokkuusetuja ja sen vuoksi täyttäisi yksinkertaistetun menetelmän edellytykset. Tuottajaorganisaatio voisi järjestää yhdessä esimerkiksi jakelukeskuksen, tuotannon kuljetuksen ja online-myyntifoorumin. Jos näiden toimintojen kattamat määrät vastaavat yli puolta tuottajaorganisaation markkinoille saattamista määristä, toimintojen perustamis- ja järjestämiskustannukset ovat merkittävät ja on todennäköistä, että toiminnot johtavat yhdessä merkittäviin tehokkuusetuihin. Sen vuoksi tuottajaorganisaatio täyttäisi yksinkertaistetun menetelmän edellytykset. v. Laitteistojen tai varastotilojen yhteinen käyttö 7. Laitteistojen yhteinen käyttö todennäköisesti johtaa tietyissä tilanteissa merkittäviin tehokkuusetuihin. Näin voi olla esimerkiksi silloin, kun tuottajaorganisaatio tekee tarvittavat investoinnit tärkeisiin maatalouskoneisiin (esimerkiksi sadonkorjuulaitteet, kasvinsuojeluaineiden, lannoitteiden ja torjunta-aineiden levittimet) ja varmistaa niiden asianmukaisen käytön ja huollon. Tällöin tuottajaorganisaatio vastaa alkuperäisistä investointikustannuksista ostamalla (uusia tai käytettyjä) laitteita oliiviöljyn tuottamiseksi. Tuottajaorganisaatio vastaa myös laitteiston huoltokustannuksista ja varmistaa sen asianmukaisen käytön (esim. koulutus). Alkuperäiset investointi- ja muut laitekustannukset ovat huomattavia, jos ne koskevat suuria tuotemääriä. Laitteiston käytöstä aiheutuvat kustannukset ovat huomattavia, jos yhteisessä omistuksessa olevia laitteita käytetään tuotannossa, joka kattaa merkittävän osan tuottajaorganisaation markkinoille saattamista tuotteista. Jos yli puolet tuottajaorganisaation markkinoille saattamasta oliiviöljystä valmistetaan kyseisillä laitteilla, tuottajaorganisaatio saa todennäköisesti aikaan merkittäviä tehokkuusetuja. Uudet laitteet tai koneet ovat usein tarpeen tuottavuuden lisäämiseksi ja sen varmistamiseksi, että tuote täyttää markkinoiden tarpeet. Koska osalla tuottajista ei kuitenkaan ole varaa uusiin laitteisiin korkeiden investointikustannusten vuoksi, laitteiden yhteiskäyttö pienentää jäsenille aiheutuvia kustannuksia ja lisää niiden tuottavuutta. Tässä tapauksessa tuottajaorganisaatio täyttäisi yksinkertaistetun menetelmän edellytykset. 8. Varastotilojen yhteinen käyttö todennäköisesti johtaa tietyissä tilanteissa merkittäviin tehokkuusetuihin. Näin voi olla esimerkiksi silloin, kun tuottajaorganisaatio tekee tarvittavat investoinnit varastotiloihin ja varmistaa niiden asianmukaisen käytön ja ylläpidon. Tuottajaorganisaatio vastaa alkuperäisistä varastotilojen investointikustannuksista, jotka aiheutuvat tilojen ostosta tai suunnittelusta ja rakentamisesta. Lisäksi tuottajaorganisaatio vastaa muista varastotilojen parantamiseen liittyvistä investointikustannuksista. Varastotiloihin tehtävistä investoinneista aiheutuu huomattavia kustannuksia, jos ne koskevat suuria tuotemääriä. Myös varastotilojen käytöstä aiheutuvat kustannukset ovat huomattavia, jos näissä tiloissa säilytetään huomattava määrä tuottajaorganisaation oliiviöljyä. Jos varastointi kattaa yli puolet tuottajaorganisaation markkinoille saattamasta oliiviöljystä ja on näin ollen merkittävää tuotemäärillä tarkasteltuna, tuottajaorganisaatio saa todennäköisesti aikaan merkittäviä tehokkuusetuja. Tuottajaorganisaation tarjoamat varastotilat voivat johtaa kustannusten alenemiseen verrattuna tilanteeseen, jossa kunkin jäsenen on erikseen investoitava varastointiin. Kun tuottajaorganisaation jäsenet voivat varastoida tuotteita, mahdollisesti pidemmän ajan ja mahdollisesti suurina määrinä, tarvitsematta toimittaa niitä välittömästi kolmannelle osapuolelle, ne voivat myydä tuotteitaan suotuisampaan hintaan eikä välttämättä sadonkorjuuaikaan, jolloin tarjonta on suurinta. Näin voitaisiin myös oikaista tarjonnan epätasapainoa, joka syntyy, kun korjattujen oliivien määrä vaihtelee vuosittain. Tässä tapauksessa tuottajaorganisaatio täyttäisi yksinkertaistetun menetelmän edellytykset. vi. Välittömästi oliiviöljyn tuottamiseen liittyvä yhteinen jätehuolto Komission tietojen mukaan näyttää siltä, että välittömästi oliiviöljyn tuottamiseen liittyvä yhteinen jätehuolto toteutuu yleensä yhdessä yhteisen jalostuksen kanssa. Yhteinen jalostus puolestaan johtaa todennäköisesti merkittäviin tehokkuusetuihin yksistään, jos se kattaa yli puolet tuottajaorganisaation markkinoille saattamasta oliiviöljystä, ja sen vuoksi täyttäisi yksinkertaistetun menetelmän edellytykset (ks. edellä yhteistä jalostusta koskeva i kohta). vii. Yhteiset tuotantopanosten hankinnat 9. Yhteiset tuotantopanosten hankinnat todennäköisesti johtavat tietyissä tilanteissa merkittäviin tehokkuusetuihin. Näin voi olla esimerkiksi silloin, kun hankitaan huomattavia määriä, jolloin tuottajaorganisaatio voi saada merkittäviä alennuksia tai paremmat toimitus- ja/tai luottoehdot verrattuna siihen, mitä yksittäinen tuottaja saisi. Sen lisäksi, että tuottajaorganisaatio ostaa tuotantopanokset omaan lukuunsa, se voi huolehtia näiden tuotteiden asianmukaisesta varastoinnista ja/tai jakelusta. Kun tuottajaorganisaatio hankkii jäsenilleen lannoitteita, kasvinsuojelu- ja torjunta-aineita tai energiaa (polttoaineita, sähköä), näiden tuotantopanosten kustannukset ovat merkittäviä (50). Jos tuottajaorganisaation hankkima tuotantopanosten määrä vastaa sitä, mikä on tarpeen, jotta voidaan tuottaa yli puolet yhdessä markkinoille saatettavasta oliiviöljystä, tuottajaorganisaatio saa todennäköisesti aikaan merkittäviä tehokkuusetuja. Tässä tapauksessa tuottajaorganisaatio täyttäisi yksinkertaistetun menetelmän edellytykset. Muuntyyppisten tuotantopanosten, kuten tietotekniikkatuen, taloudellisten tai teknisten neuvojen taikka kasvinterveyteen liittyvien palvelujen, hankinta yksistään ei yleensä aiheuta huomattavia kustannuksia tuottajaorganisaatiolle. Sen vuoksi ei ole todennäköistä, että tuottajaorganisaatio saa aikaan vaadittuja merkittäviä tehokkuusetuja kuuluakseen poikkeuksen piiriin. viii. Toimintojen yhdistäminen 10. Toimintojen yhdistäminen silloin, kun mikään toiminnoista ei kata yli puolta tuottajaorganisaation markkinoille saattamasta oliiviöljystä, johtaa todennäköisesti merkittäviin tehokkuusetuihin tietyissä tilanteissa. Lisätietoja on jäljempänä toimintojen yhdistämistä koskevassa laatikossa. NAUDANLIHA-ALA Merkittävien tehokkuusetujen testin soveltaminen Esimerkkejä tilanteista, joissa YMJ-asetuksen 170 artiklassa luetellut yhteiset toiminnot saavat todennäköisesti aikaan merkittäviä tehokkuusetuja yksinkertaistetun menetelmän mukaisesti. i. Yhteinen jakelu Yhteinen jakelu voi kattaa seuraavat toiminnot: yhteiset kuljetukset, jakelukeskuksen tai myynti-infrastruktuurin perustaminen ja/tai myyntifoorumin järjestäminen. 1. Yhteiset kuljetukset todennäköisesti johtavat tietyissä tilanteissa merkittäviin tehokkuusetuihin. Näin voi olla asian laita esimerkiksi silloin, kun tuottajaorganisaatio saattaa markkinoille karjaa ja järjestää yli puolelle tästä karjasta kuljetuspalvelut tuotantopaikoilta ostajalle tai jalostuspaikalle. Tuottajaorganisaatio voi tällöin harjoittaa kuljetustoimintaa tehokkaammin kuin kukin jäsen erikseen. Tuottajaorganisaatio voi saavuttaa mittakaavaetuja esimerkiksi kuljettamalla suuria määriä ja yhdistämällä toimituksia. Näin voidaan pienentää purkaus- ja käsittelykustannuksia. Tämän vuoksi tällaisessa tilanteessa on todennäköistä, että tuottajaorganisaatio saa aikaan merkittäviä kustannussäästöjä ja tehokkuusetuja verrattuna siihen, että kukin jäsen toimisi erikseen. Tällöin tuottajaorganisaatio täyttäisi yksinkertaistetun menetelmän edellytykset. 2. Myyntifoorumin järjestäminen todennäköisesti johtaa tietyissä tilanteissa merkittäviin tehokkuusetuihin. Näin voi olla esimerkiksi silloin, kun tuottajaorganisaatio perustaa fyysisen markkinapaikan tai huutokauppapaikan karjan myymiseksi. Tällaisessa tilanteessa tuottajaorganisaatio sijoittaa tiloihin eläinten esittelemiseksi ja myymiseksi. Tämä edellyttää huomattavia investointikustannuksia ja aiheuttaa huomattavia toimintakustannuksia. Täyttääkseen yksinkertaistetun menetelmän vaatimukset, kyseessä olisi oltava suuret määrät ja säännöllinen kaupankäynti. Tämä saavutettaisiin, jos myyntifoorumi on jäsentensä tärkein myyntikanava, ts. tuottajaorganisaatio myy yli puolet jäsentensä karjasta (määrän perusteella laskettuna). Näin todennäköisesti varmistetaan karjan myyntiin liittyvät mittakaavaedut, sillä tuottajat voivat saavuttaa suuremman ostajamäärän nopeammin verrattuna siihen, että ne toimisivat yksittäin. Tällä tavalla voidaan myös pienentää sekä myyjien että ostajien transaktiokustannuksia. Tämän vuoksi tällaisessa tilanteessa on todennäköistä, että tuottajaorganisaatio saa aikaan merkittäviä tehokkuusetuja verrattuna siihen, että jäsenet toimisivat yksittäin. Tällöin tuottajaorganisaatio täyttäisi yksinkertaistetun menetelmän edellytykset. 3. Jakelukeskuksen perustaminen todennäköisesti johtaa tietyissä tilanteissa merkittäviin tehokkuusetuihin. Näin voi olla esimerkiksi silloin, kun tuottajaorganisaatio tekee tarvittavat investoinnit jakelutiloihin, kuten vasikoiden keräyskeskukseen, jossa vasikat ryhmitellään tiettyjen vaatimusten mukaisesti, ja varmistaa keskuksen asianmukaisen käytön ja ylläpidon. Tuottajaorganisaatio vastaa alkuperäisistä jakelukeskuksen investointikustannuksista, jotka liittyvät tilojen ostoon tai niiden suunnitteluun ja rakentamiseen. Lisäksi tuottajaorganisaatio vastaa muista tilojen parantamiseen liittyvistä investoinneista. Alkuperäiset ja muut investoinnit aiheuttavat huomattavia kustannuksia, jos ne koskevat suuria määriä. Tilojen hoidosta aiheutuvat kustannukset ovat myös huomattavia, jos tuottajaorganisaatio käyttää näitä tiloja suurien määrien jakelemiseen. Jos jakelutoiminta kattaa yli puolet tuottajaorganisaation markkinoille saattamasta karjasta ja on näin ollen merkittävää tuotemäärillä tarkasteltuna, tuottajaorganisaatio saa todennäköisesti aikaan merkittäviä tehokkuusetuja. Näin varmistetaan karjan myyntiin liittyvät mittakaavaedut, sillä tuottajat voivat saavuttaa suuremman ostajamäärän nopeammin verrattuna siihen, että ne jakelisivat karjan itse. Tällä tavalla voidaan myös pienentää sekä myyjien että ostajien transaktiokustannuksia. Tämän vuoksi tällaisessa tilanteessa on todennäköistä, että tuottajaorganisaatio saa aikaan merkittäviä tehokkuusetuja verrattuna siihen, että jäsenet toimisivat yksittäin. Tällöin tuottajaorganisaatio täyttäisi yksinkertaistetun menetelmän edellytykset. ii. Yhteiset myynninedistämistoimet 4. Yhteiset myynninedistämistoimet todennäköisesti johtavat tietyissä tilanteissa merkittäviin tehokkuusetuihin. Näin voi olla esimerkiksi silloin, kun tuottajaorganisaatio kehittää ja saattaa markkinoille lisäarvotuotteen. Tuote on lisäarvotuote esimerkiksi silloin, kun se eroaa muista tuotteista erityisten ominaisuuksien perusteella ja täyttää asiakkaiden tietyt vaatimukset. Tuottajaorganisaatio voi eriyttää tuotteensa rodun, ruokinnan, tuotantojärjestelmän, alkuperän tai muiden tekijöiden perusteella. Tässä yhteydessä yhteiset myynninedistämistoimet muodostavat markkinointia koskevan osan integroidussa strategiassa myydä kyseistä lisäarvotuotetta. Myynninedistämistoimet ovat osa toimia, joiden tarkoituksena on panna kyseinen strategia täytäntöön. Tuottajaorganisaatio vahvistaa tuote-eritelmät ja varmistaa, että niitä noudatetaan. Tähän sisältyy muun muassa asianmukaisten eritelmien laatiminen, tuotantoprosessin suunnittelu, eritelmiin liittyvä laadunvalvonta ja tarvittavien tuotantopanosten hankinta eritelmien noudattamiseksi. Tällaisesta yhdennetystä lähestymistavasta ja erityisesti tuote-eritelmien noudattamisesta aiheutuu sekä tuottajaorganisaatiolle että sen jäsenille suuria kustannuksia silloin, kun se kattaa yli puolet tuottajaorganisaation markkinoille saattamasta määrästä. Tässä tapauksessa tuottajaorganisaatio täyttäisi yksinkertaistetun menetelmän edellytykset. Alakohtaisilla yhteisillä myynninedistämistoimilla, kuten naudanlihan kulutuksen yleisellä edistämisellä, ei ole merkitystä poikkeuksen soveltamisen kannalta, koska kyseessä eivät ole yhden tuottajaorganisaation toimet vaan saman alan tuottajaorganisaatioiden välillä koordinoidut toimet, joiden tarkoituksena on hyödyttää koko alaa, ei pelkästään yhtä tuottajaorganisaatiota. iii. Yhteisesti järjestetty laadunvalvonta 5. Yhteisesti järjestetty laadunvalvonta todennäköisesti johtaa tietyissä tilanteissa merkittäviin tehokkuusetuihin. Näin voi olla esimerkiksi siinä tapauksessa, että tuottajaorganisaatio varmistaa jäsentensä karjan yhtenäisen laadun, koska sitä edellytetään joko lainsäädännössä tai ostajien vaatimassa standardissa. Tuottajaorganisaatio auttaa saavuttamaan laadun ensisijaisesti antamalla neuvoja ja tukemalla tuotantoprosesseja. Tällaisia tuottajaorganisaation tuottajan laadukkaan tuotteen varmistamiseksi tarjoamia palveluja ovat rotuja koskeva neuvonta, paremmat rehut, parempien tekniikoiden soveltaminen karjankasvatuksessa ja apu tilojen tuotanto-ongelmissa sekä sääntelyyn ja tarkastuksiin liittyvissä kysymyksissä. Toiseksi tuottajaorganisaatio tarjoaa (joko omia tai ulkoistettuja) eläinlääkintäpalveluja varmistaakseen jäsentensä tuottamien sellaisten tuotteiden terveyden ja turvallisuuden (rokotukset ja muut ennalta ehkäisevät toimenpiteet, eläintautien seuranta, lisääntyminen jne.), jotka tuottajaorganisaatio aikoo saattaa markkinoille. Tuottajaorganisaatio tekee myös testejä osoittaakseen joko riippumattomille sertifioijille ja tarkastajille, että tuotteet vastaavat turvallisuutta koskevia vaatimuksia tai laatustandardien vaatimuksia, ja/tai todistaakseen ostajille, että tuotteet täyttävät niiden lisävaatimukset. Kaikista näistä toiminnoista aiheutuvat kustannukset ovat merkittäviä, jos toiminnot kattavat yli puolet tuottajaorganisaation markkinoille saattamasta karjasta. Tuottajaorganisaatio saa tällöin todennäköisesti aikaan merkittäviä tehokkuusetuja, koska yksittäisen jäsenen olisi huomattavasti kalliimpaa päästä samaan tulokseen yksin. Tämän johdosta tuottajaorganisaatio täyttäisi yksinkertaistetun menetelmän edellytykset. iv. Laitteistojen tai varastotilojen yhteinen käyttö 6. Laitteistojen yhteinen käyttö todennäköisesti johtaa tietyissä tilanteissa merkittäviin tehokkuusetuihin. Näin voi olla esimerkiksi silloin, kun tuottajaorganisaatio tekee tarvittavat investoinnit tärkeisiin laitteisiin (esimerkiksi rehun tuotannossa tarvittavat laitteet, kuten sadonkorjuukone ja jauhinlaite) ja varmistaa niiden asianmukaisen käytön ja huollon. Tässä tapauksessa tuottajaorganisaatio vastaa alkuperäisistä investointikustannuksista, jotka liittyvät karjankasvatuksessa tarvittavien (uusien tai käytettyjen) laitteiden ostoon. Tuottajaorganisaatio vastaa myös laitteiston huoltokustannuksista ja varmistaa sen asianmukaisen käytön (esim. koulutus). Alkuperäiset investointi- ja muut laitekustannukset ovat huomattavia, jos ne koskevat suuria tuotemääriä. Myös laitteiston käyttökustannukset ovat huomattavia, kun yhteisessä omistuksessa olevia laitteita käytetään tuotannossa, joka kattaa merkittävän osan tuottajaorganisaation markkinoille saattamista tuotteista. Jos yli puolet tuottajaorganisaation markkinoille saattamasta karjasta tuotetaan kyseisillä laitteilla, tuottajaorganisaatio saa todennäköisesti aikaan merkittäviä tehokkuusetuja. Uudet laitteet tai koneet ovat usein tarpeen tuottavuuden lisäämiseksi ja sen varmistamiseksi, että tuote täyttää markkinoiden tarpeet. Koska osalla tuottajista ei kuitenkaan ole varaa uusiin laitteisiin korkeiden investointikustannusten vuoksi, laitteiden yhteiskäyttö pienentää jäsenille aiheutuvia kustannuksia ja lisää niiden tuottavuutta. Tässä tapauksessa tuottajaorganisaatio täyttäisi yksinkertaistetun menetelmän edellytykset. 7. Varastotilojen yhteinen käyttö todennäköisesti johtaa tietyissä tilanteissa merkittäviin tehokkuusetuihin. Näin voi olla esimerkiksi silloin, kun tuottajaorganisaatio tekee tarvittavat investoinnit varastotiloihin (esimerkiksi rehua varten) ja varmistaa niiden asianmukaisen käytön ja ylläpidon. Tuottajaorganisaatio vastaa alkuperäisistä varastotilojen investointikustannuksista, jotka aiheutuvat tilojen ostosta tai suunnittelusta ja rakentamisesta. Tuottajaorganisaatio vastaa muista varastotilojen parantamiseen liittyvistä investointikustannuksista. Alkuperäiset ja muut investoinnit varastotiloihin aiheuttavat huomattavia kustannuksia, jos ne koskevat suuria määriä. Varastotilojen käytöstä aiheutuvat kustannukset ovat myös merkittäviä, kun näissä tiloissa säilytetään huomattava määrä tuottajaorganisaation tuotteita. Jos varastointitoiminta kattaa yli puolet tuottajaorganisaation markkinoille saattamasta karjasta ja on näin ollen merkittävää tuotemäärillä tarkasteltuna, tuottajaorganisaatio saa todennäköisesti aikaan merkittäviä tehokkuusetuja. Tuottajaorganisaation tarjoamat varastotilat voivat johtaa kustannusten alenemiseen verrattuna tilanteeseen, jossa kunkin jäsenen on erikseen investoitava varastointiin. Kun rehua voidaan varastoida, mahdollisesti pidemmän ajan ja mahdollisesti suurina määrinä, tarvitsematta toimittaa sitä välittömästi tuottajaorganisaation jäsenille, nämä voivat saada rehua aina tarvittaessa ilman viipeitä. Lisäksi tuottajaorganisaatio voi ostaa suurempia määriä rehua, kun hinta on sopiva ja varastoida sen siihen saakka, kunnes jäsenet käyttävät sen. Tässä tapauksessa tuottajaorganisaatio täyttäisi yksinkertaistetun menetelmän edellytykset. v. Välittömästi elävän karjan tuottamiseen liittyvä yhteinen jätehuolto 8. Yhteinen jätehuolto todennäköisesti johtaa tietyissä tilanteissa merkittäviin tehokkuusetuihin. Näin voi olla laita esimerkiksi silloin, kun tuottajaorganisaatio järjestää jätteen keräämisen, varastoinnin ja uudelleenkäytön kestävällä tavalla (energian ja biokaasun tuotantoa tai lannoitteita tms. varten), ja nämä toimet kattavat jätteen, jonka on tuottanut yli puolet tuottajaorganisaation markkinoille saattamasta karjasta. Tässä yhteydessä tuottajaorganisaatio voi harjoittaa jätehuoltoa tehokkaammin kuin kukin jäsen erikseen. Tuottajaorganisaatio voi saavuttaa mittakaavaetuja esimerkiksi kuljettamalla suuria määriä jätettä ja yhdistämällä toimituksia. Näin voidaan pienentää purkaus- ja käsittelykustannuksia. Tällaisessa tilanteessa on sen vuoksi todennäköistä, että tuottajaorganisaatio saa aikaan merkittäviä kustannussäästöjä ja tehokkuusetuja verrattuna siihen, että kukin jäsen toimisi erikseen. Tässä tapauksessa tuottajaorganisaatio täyttäisi yksinkertaistetun menetelmän edellytykset. vi. Yhteiset tuotantopanosten hankinnat 9. Yhteiset tuotantopanosten hankinnat todennäköisesti johtavat tietyissä tilanteissa merkittäviin tehokkuusetuihin. Näin voi olla esimerkiksi silloin, kun hankitaan huomattavia määriä, jolloin tuottajaorganisaatio voi saada merkittäviä alennuksia ja paremmat toimitus- ja/tai luottoehdot verrattuna yksittäiseen tuottajaan. Sen lisäksi, että tuottajaorganisaatio ostaa tuotantopanokset omaan lukuunsa, se voi huolehtia jäsentensä tuotteiden asianmukaisesta varastoinnista ja/tai jakelusta. Kun tuottajaorganisaatio hankkii jäsenilleen rehua, eläimiä tai muita tuotantopanoksia, kuten polttoainetta tai sähköä, näiden tuotantopanosten kustannukset ovat merkittäviä (51). Jos tuottajaorganisaation hankkima tuotantopanosten määrä vastaa sitä, mikä on tarpeen, jotta voidaan tuottaa yli puolet yhdessä markkinoille saatettavasta karjasta, tuottajaorganisaatio saa todennäköisesti aikaan merkittäviä tehokkuusetuja. Tällöin tuottajaorganisaatio täyttäisi yksinkertaistetun menetelmän edellytykset. Muuntyyppisten tuotantopanosten, kuten tietotekniikkatuen, geneettisten neuvojen sekä eläinlääkäri- ja keinosiemennyspalvelujen, hankinta yksistään ei yleensä aiheuta huomattavia kustannuksia tuottajaorganisaatiolle, jotta se täyttäisi yksinkertaistetun menetelmän vaatimukset. Sen vuoksi ei ole myöskään todennäköistä, että tuottajaorganisaatio saa aikaan merkittäviä tehokkuusetuja hyötyäkseen poikkeuksesta. vii. Toimintojen yhdistäminen 10. Toimintojen yhdistäminen silloin, kun mikään toiminnoista ei kata yli puolta tuottajaorganisaation markkinoille saattamasta karjasta, johtaa todennäköisesti merkittäviin tehokkuusetuihin tietyissä tilanteissa. Lisätietoja on jäljempänä toimintojen yhdistämistä koskevassa laatikossa. PELTOKASVIALA Merkittävien tehokkuusetujen testin soveltaminen Esimerkkejä tilanteista, joissa YMJ-asetuksen 171 artiklassa luetellut yhteiset toiminnot saavat todennäköisesti aikaan merkittäviä tehokkuusetuja yksinkertaistetun menetelmän mukaisesti. i. Yhteinen jakelu Yhteinen jakelu voi kattaa seuraavat toiminnot: yhteiset kuljetukset, jakelukeskuksen tai myynti-infrastruktuurin perustaminen ja/tai myyntifoorumin järjestäminen. 1. Yhteiset kuljetukset todennäköisesti johtavat tietyissä tilanteissa merkittäviin tehokkuusetuihin. Näin voi olla esimerkiksi silloin, kun tuottajaorganisaatio järjestää kuljetuspalveluja (tie-, rautatie- tai merikuljetus) sadonkorjuupaikoista ostajan varastoon tai jalostuspaikkaan ja palvelut kattavat yli puolet tuottajaorganisaation markkinoille saattamasta peltokasvimäärästä. Tuottajaorganisaatio voi tällöin harjoittaa kuljetustoimintaa tehokkaammin kuin kukin jäsen erikseen. Tuottajaorganisaatio voi saavuttaa mittakaavaetuja esimerkiksi kuljettamalla suuria määriä ja yhdistämällä toimituksia. Näin voidaan pienentää purkaus- ja käsittelykustannuksia. Tällöin on sen vuoksi todennäköistä, että tuottajaorganisaatio saa aikaan merkittäviä kustannussäästöjä ja tehokkuusetuja verrattuna siihen, että kukin jäsen toimisi erikseen. Tässä tapauksessa tuottajaorganisaatio täyttäisi yksinkertaistetun menetelmän edellytykset. 2. Jakelukeskuksen tai myynti-infrastruktuurin perustaminen ja/tai myyntifoorumin järjestäminen. Komission tiedossa ei ole tilannetta, jossa jakelukeskus, myynti-infrastruktuuri ja/tai online-myyntifoorumi saisivat yksistään aikaan riittävästi merkittäviä tehokkuusetuja merkittävien tehokkuusetujen testin vaatimusten täyttämiseksi peltokasvialalla. Kuitenkin jos jakelukeskus, myynti-infrastruktuuri tai online-myyntifoorumi yhdistetään muihin toimintoihin, kuten kuljetuksiin tai laadunvalvontaan, näiden toimintojen yhteenlasketut kustannukset ovat merkittävät, jolloin voitaisiin saada aikaan merkittäviä tehokkuusetuja edellyttäen, että kyseessä oleva määrä on yli puolet tuottajaorganisaation markkinoille saattamasta määrästä. Sen seurauksena on todennäköistä, että tuottajaorganisaatio saa aikaan merkittäviä tehokkuusetuja ja sen vuoksi täyttäisi yksinkertaistetun menetelmän edellytykset. Tuottajaorganisaatio voisi järjestää yhdessä esimerkiksi jakelukeskuksen, tuotannon kuljetuksen ja online-myyntifoorumin. Jos katetut määrät vastaavat yli puolta tuottajaorganisaation markkinoille saattamista määristä, toimintojen perustamis- ja järjestämiskustannukset ovat merkittävät ja on todennäköistä, että toiminnot johtavat yhdessä merkittäviin tehokkuusetuihin. Tällöin tuottajaorganisaatio täyttäisi yksinkertaistetun menetelmän edellytykset. ii. Yhteiset myynninedistämistoimet 3. Yhteiset myynninedistämistoimet todennäköisesti johtavat tietyissä tilanteissa merkittäviin tehokkuusetuihin. Näin voi olla esimerkiksi silloin, kun tuottajaorganisaatio kehittää ja saattaa markkinoille lisäarvotuotteen. Tuote on lisäarvotuote esimerkiksi silloin, kun se eroaa muista tuotteista erityisten ominaisuuksien perusteella ja täyttää asiakkaiden tietyt vaatimukset. Tuottajaorganisaatio voi eriyttää tuotteensa valkuaisainepitoisuuden, käytettävien siementen, lannoitteiden käytön, sadon kosteuspitoisuuden, toimitushetkellä vallitsevan koon, alkuperäpaikan tai muiden tekijöiden mukaan. Esimerkiksi öljysiemenalalla myynninedistämistoimiin voisi kuulua rehuannosten tekniset tiedot. Tässä yhteydessä yhteiset myynninedistämistoimet muodostavat markkinointia koskevan osan integroidussa strategiassa myydä kyseistä lisäarvotuotetta. Myynninedistämistoimet ovat osa toimia, joiden tarkoituksena on panna kyseinen strategia täytäntöön. Tuottajaorganisaatio vahvistaa tuote-eritelmät ja varmistaa, että niitä noudatetaan. Tähän sisältyy muun muassa asianmukaisten eritelmien laatiminen, tuotantoprosessin suunnittelu, eritelmiin liittyvä laadunvalvonta ja eritelmien noudattamisen edellyttämien tuotantopanosten hankinta. Tällaisesta yhdennetystä lähestymistavasta ja erityisesti tuote-eritelmien noudattamisesta aiheutuu sekä tuottajaorganisaatiolle että sen jäsenille suuria kustannuksia silloin, kun se kattaa vähintään yli puolet tuottajaorganisaation markkinoille saattamasta määrästä. Tässä tapauksessa tuottajaorganisaatio täyttäisi yksinkertaistetun menetelmän edellytykset. Alakohtaisilla yhteisillä myynninedistämistoimilla, kuten peltokasvien kulutuksen yleisellä edistämisellä, ei ole merkitystä poikkeuksen soveltamisen kannalta, koska kyseessä eivät ole yhden tuottajaorganisaation toimet vaan saman alan tuottajaorganisaatioiden välillä koordinoidut toimet, joiden tarkoituksena on hyödyttää koko alaa, ei pelkästään yhtä tuottajaorganisaatiota. iii. Yhteisesti järjestetty laadunvalvonta 4. Yhteisesti järjestetty laadunvalvonta todennäköisesti johtaa tietyissä tilanteissa merkittäviin tehokkuusetuihin. Näin voi olla esimerkiksi siinä tapauksessa, että tuottajaorganisaatio varmistaa jäsentensä tuottamien tuotteiden yhtenäisen laadun, koska sitä edellytetään joko lainsäädännössä tai ostajien vaatimassa standardissa. Esimerkki tällaisesta toiminnasta voi olla peltokasvien yhteinen kuivaaminen ja sekoittaminen ostajan pyytämän laatustandardin täyttämiseksi. Tuottajaorganisaatio auttaa saavuttamaan laadun ensisijaisesti antamalla neuvoja ja tukemalla tuotantoprosesseja. Tällaisia tuottajaorganisaation tarjoamia viljelyyn liittyviä palveluja, joiden tarkoituksena on varmistaa tuottajan laadukas tuote, ovat parempia kemikaalien ja lannoitteiden levittämistapoja ja parempia tekniikoita, kuten multausta, lannoitusta, koulintaa ja tuholaistorjuntaa, koskeva neuvonta ja/tai apu tilojen tuotanto-ongelmissa sekä sääntelyyn ja tarkastuksiin liittyvissä kysymyksissä. Toiseksi tuottajaorganisaatio tekee myös omia laboratoriotestejä (tai ulkoistaa ne) tarkistaakseen jäsentensä tuottaman sadon (joka tuottajaorganisaation on tarkoitus saattaa markkinoille) laadun (valkuaisaine- ja kosteuspitoisuus, siementen koko, epäpuhtaudet jne.). Testejä tehdään joko osoittamaan riippumattomille sertifioijille ja tarkastajille, että tuotteet vastaavat lainsäädännön tai standardien vaatimuksia, ja/tai todistamaan ostajille, että tuotteet täyttävät niiden vaatimukset. Kaikista näistä toiminnoista aiheutuvat kustannukset ovat merkittäviä, jos toiminnot kattavat yli puolet tuottajaorganisaation markkinoille saattamasta peltokasvimäärästä. Tällöin tuottajaorganisaatio saa todennäköisesti aikaan merkittäviä tehokkuusetuja, koska kunkin jäsenen olisi huomattavasti kalliimpaa päästä samaan tulokseen yksinään. Tämän vuoksi tuottajaorganisaatio täyttäisi yksinkertaistetun menetelmän edellytykset. iv. Laitteistojen tai varastotilojen yhteinen käyttö 5. Laitteistojen yhteinen käyttö todennäköisesti johtaa tietyissä tilanteissa merkittäviin tehokkuusetuihin. Näin voi olla esimerkiksi silloin, kun tuottajaorganisaatio tekee tarvittavat investoinnit keskeisiin maatalouskoneisiin (kuten leikkuupuimuriin tai kuivuriin) ja varmistaa niiden asianmukaisen käytön ja huollon. Tällöin tuottajaorganisaatio vastaa alkuperäisistä investointikustannuksista, jotka aiheutuvat (uusien tai käytettyjen) laitteiden ostosta peltokasvien tuotantoa ja/tai korjatun sadon käsittelyä varten. Tuottajaorganisaatio vastaa myös laitteiston huoltokustannuksista ja varmistaa sen asianmukaisen käytön (esim. koulutus). Alkuperäiset investointi- ja muut laitekustannukset ovat huomattavia, jos ne koskevat suuria tuotemääriä. Laitteiston käytöstä aiheutuvat kustannukset ovat huomattavia, jos yhteisessä omistuksessa olevia laitteita käytetään tuotannossa, joka kattaa merkittävän osan tuottajaorganisaation markkinoille saattamista tuotteista. Jos yli puolet tuottajaorganisaation markkinoille saattamasta peltokasvimäärästä valmistetaan kyseisillä laitteilla, tuottajaorganisaatio saa todennäköisesti aikaan merkittäviä tehokkuusetuja. Uudet laitteet tai koneet ovat usein tarpeen tuottavuuden lisäämiseksi ja sen varmistamiseksi, että tuote täyttää markkinoiden tarpeet. Koska osalla tuottajista ei kuitenkaan ole varaa uusiin laitteisiin korkeiden investointikustannusten vuoksi, laitteiden yhteiskäyttö pienentää jäsenille aiheutuvia kustannuksia ja lisää niiden tuottavuutta. Tässä tapauksessa tuottajaorganisaatio täyttäisi yksinkertaistetun menetelmän edellytykset. 6. Varastotilojen yhteinen käyttö todennäköisesti johtaa tietyissä tilanteissa merkittäviin tehokkuusetuihin. Näin voi olla esimerkiksi silloin, kun tuottajaorganisaatio tekee tarvittavat investoinnit varastotiloihin terveysvaatimusten ja alan vaatimusten täyttämiseksi ja varmistaa niiden asianmukaisen käytön ja ylläpidon. Tuottajaorganisaatio vastaa alkuperäisistä varastotilojen investointikustannuksista, jotka aiheutuvat tilojen ostosta tai suunnittelusta ja rakentamisesta. Lisäksi tuottajaorganisaatio vastaa muista varastotilojen parantamiseen liittyvistä investointikustannuksista. Varastotiloihin tehtävistä investoinneista aiheutuu huomattavia kustannuksia, jos ne koskevat suuria tuotemääriä. Myös varastotilojen käytöstä aiheutuvat kustannukset ovat huomattavia, jos näissä tiloissa säilytetään huomattava määrä tuottajaorganisaation tuotteita. Jos varastointitoiminta kattaa yli puolet tuottajaorganisaation markkinoille saattamasta peltokasvimäärästä ja on näin ollen merkittävää tuotemäärillä tarkasteltuna, tuottajaorganisaatio saa todennäköisesti aikaan merkittäviä tehokkuusetuja. Tuottajaorganisaation tarjoamat varastotilat voivat johtaa kustannusten alenemiseen verrattuna tilanteeseen, jossa kunkin jäsenen on erikseen investoitava varastointiin. Kun tuottajaorganisaation jäsenet voivat varastoida tuotteita, mahdollisesti pidemmän ajan ja mahdollisesti suurina määrinä, tarvitsematta toimittaa niitä välittömästi kolmannelle osapuolelle, ne voivat myydä tuotteitaan suotuisampaan hintaan eikä välttämättä sadonkorjuuaikaan, jolloin tarjonta on suurinta. Tässä tapauksessa tuottajaorganisaatio täyttäisi yksinkertaistetun menetelmän edellytykset. v. Yhteiset tuotantopanosten hankinnat 7. Yhteiset tuotantopanosten hankinnat todennäköisesti johtavat tietyissä tilanteissa merkittäviin tehokkuusetuihin. Näin voi olla esimerkiksi silloin, kun hankitaan huomattavia määriä, jolloin tuottajaorganisaatio voi saada merkittäviä alennuksia ja paremmat toimitus- ja/tai luottoehdot verrattuna yksittäiseen tuottajaan. Sen lisäksi, että tuottajaorganisaatio ostaa tuotantopanokset omaan lukuunsa, se voi huolehtia näiden tuotteiden asianmukaisesta varastoinnista ja/tai jakelusta. Kun tuottajaorganisaatio hankkii jäsenilleen lannoitteita, torjunta-aineita tai energiaa (polttoaineita, sähköä), näiden tuotantopanosten kustannukset ovat merkittäviä (52). Jos tuottajaorganisaation hankkima tuotantopanosten määrä vastaa sitä, mikä on tarpeen, jotta voidaan tuottaa yli puolet yhdessä markkinoille saatettavasta peltokasvimäärästä, tuottajaorganisaatio saa todennäköisesti aikaan merkittäviä tehokkuusetuja. Tässä tapauksessa tuottajaorganisaatio täyttäisi yksinkertaistetun menetelmän edellytykset. Muuntyyppisten tuotantopanosten, kuten tietotekniikkatuen, rahoituspalvelujen, taloudellisten ja teknisten neuvojen, testauksen ja sadonkorjuun suunnittelun, hankinta yksistään ei yleensä aiheuta huomattavia kustannuksia tuottajaorganisaatiolle. Sen vuoksi ei ole todennäköistä, että tuottajaorganisaatio saa aikaan vaadittuja merkittäviä tehokkuusetuja kuuluakseen poikkeuksen piiriin. vi. Toimintojen yhdistäminen 8. Toimintojen yhdistäminen silloin, kun mikään toiminnoista ei kata yli puolta tuottajaorganisaation markkinoille saattamasta peltokasvimäärästä, saa todennäköisesti tietyissä tilanteissa aikaan merkittäviä tehokkuusetuja. Lisätietoja on jäljempänä toimintojen yhdistämistä koskevassa laatikossa. Toimintojen yhdistäminen Esimerkkejä tilanteista, joissa YMJ-asetuksen 169, 170 ja 171 artiklassa luetellut yhdistetyt toiminnot saavat todennäköisesti aikaan merkittäviä tehokkuusetuja yksinkertaistetun menetelmän mukaisesti. Edellä kuvattujen tehokkuutta lisäävien toimintojen katsotaan monissa tapauksissa johtavan merkittäviin tehokkuusetuihin, jos ne kattavat yli puolet tuottajaorganisaation markkinoille saattamista määristä. Jos tuottajaorganisaatio harjoittaa vähintään kahta tehokkuutta lisäävää toimintoa, joista kunkin kattama määrä on alle puolet tuottajaorganisaation markkinoille saattamista määristä, eri toimintojen aikaansaamien tehokkuusetujen yhteismäärä ja/tai niiden yhdistelmä voi olla yhdessä riittävän merkittävä, jotta tuottajaorganisaatio täyttää merkittävien tehokkuusetujen testin vaatimukset. Voi olla, että erilaiset tehokkuutta lisäävät toiminnot kattavat samat määrät (ts. toiminnot menevät päällekkäin) tai että ne kattavat eri määrät. Jos tehokkuutta lisäävä toiminta kattaa erittäin vähäisen osuuden (esim. 10 tai 15 prosenttia) tuottajaorganisaation markkinoille saattamista määristä, on epätodennäköistä, että se johtaa merkittäviin tehokkuusetuihin, koska se saa yksistään aikaan rajoitetusti tehokkuusetuja ja on epätodennäköistä, että sen yhdistäminen toiseen toimintaan lisää merkittävästi tuottajaorganisaation toimintojen tehokkuusetuja. Siten on epätodennäköistä, että tuottajaorganisaatio saa aikaan merkittäviä tehokkuusetuja, kun se toteuttaa yhtä ylimääräistä tehokkuutta lisäävää toimintaa, joka kattaa erittäin vähäisen osuuden markkinoille saatettavista määristä. Toisin sanoen on epätodennäköistä, että tuottajaorganisaatio täyttää merkittävien tehokkuusetujen testin vaatimukset, kun se toteuttaa yhtä ylimääräistä tehokkuutta lisäävää toimintaa, joka kattaa erittäin vähäisen osuuden markkinoille saatettavista määristä. Kun otetaan lisäksi huomioon, että mittakaavaedut eivät ole lineaarisia, tietyn määrän kattavalla toiminnalla aikaansaatavat tehokkuusedut ovat yli kaksinkertaiset verrattuna sellaisten kahden toiminnon avulla aikaansaatuihin tehokkuusetuihin, jotka kattavat vain puolet kyseisestä määrästä. Myös sellaisten kahden toiminnon avulla aikaansaadut tehokkuusedut, jotka kattavat puolet tietystä määrästä, ovat yli kolminkertaiset verrattuna tehokkuusetuihin, jotka saavutetaan kolmella toiminnolla, jotka kattavat kolmasosan kyseisestä määrästä. Tämän seurauksena tuottajaorganisaatio voi täyttää merkittävien tehokkuusetujen testin yhdistämällä tehokkuutta lisääviä toimintoja, jos yhdistettyjen toimintojen kattama kokonaismäärä (eli eri toimintojen kattamien määrien summa) on suurempi kuin yhden toiminnon yksistään kattama määrä ja kun kokonaismäärä kasvaa aina, kun toimintoon yhdistetään uusi toiminto. On todennäköistä, että kahden tehokkuutta lisäävän toiminnon yhdistäminen saa aikaan merkittäviä tehokkuusetuja, jos näiden toimintojen kattamien määrien yhteismäärä on suurempi kuin 70 prosenttia tuottajaorganisaation markkinoille saattamista määristä. Tässä tapauksessa kummankaan toiminnon kattama määrä ei ole pienempi kuin 20 prosenttia (muussa tapauksessa tuottajaorganisaatio täyttää merkittävien tehokkuusetujen testin vaatimukset toisella erikseen arvioitavalla toiminnolla, ts. ilman että on tarpeen yhdistää se toisen toiminnon kanssa). Jos ainakin yhden toiminnon kattama määrä on vähintään 35 prosenttia, silloin kahden toiminnon aikaansaamien tehokkuusetujen summa ja/tai niiden yhdistelmä on todennäköisesti riittävän merkittävä, jotta tuottajaorganisaatio täyttää merkittävien tehokkuusetujen testin vaatimukset. Jos on kyse kolmesta tehokkuutta lisäävästä toiminnosta, on todennäköistä, että niiden yhdistäminen saa aikaan merkittäviä tehokkuusetuja, jos niiden kattamien määrien summa on suurempi kuin 100 prosenttia tuottajaorganisaation markkinoille saattamista määristä. Tässä tapauksessa minkään näistä toiminnoista kattama määrä ei ole pienempi kuin 20 prosenttia (muussa tapauksessa tuottajaorganisaatio täyttää merkittävien tehokkuusetujen testin vaatimukset yhdellä toisella toiminnolla tai niillä yhdessä). Kolme toimintoa voidaan yhdistää eri tavoin (esimerkiksi kaksi toimintoa voi kattaa noin 40 prosenttia kukin ja kolmas toiminto noin 20 prosenttia taikka kolme toimintoa voi kattaa noin 33 prosenttia kukin). Kolmen toiminnon aikaansaamien tehokkuusetujen yhdistelmä on todennäköisesti riittävän merkittävä, jotta tuottajaorganisaatio täyttää merkittävien tehokkuusetujen testin vaatimukset. Toiminta, joka ei yksistään riitä saamaan aikaan merkittäviä tehokkuusetuja (esim. tietotekniikkapalvelujen hankinta, yleiset myynninedistämistoimet), ei todennäköisesti saa aikaan merkittäviä tehokkuusetuja myöskään yhdistettynä, jolloin on erittäin epätodennäköistä, että se saa aikaan merkittäviä tehokkuusetuja toimintoja yhdistettäessä. i. Kahden toiminnon yhdistäminen kun määrissä on päällekkäisyyksiä Näin voi olla esimerkiksi silloin, kun tuottajaorganisaatio käyttää laitteita sekoittaakseen erilaisia ominaisuuksia omaavia viljoja asiakkaiden vaatimusten mukaisesti ja varastoi viljoja tätä varten. Näiden kahden toiminnon yhdistämisen avulla tuottajaorganisaatio voi tyydyttää asiakkaiden (kuten leipomoiden) tietyt ominaisuudet omaavien sekoitusten kysynnän, jota yksittäiset viljelijät eivät joko pystyisi tyydyttämään lainkaan tai jonka laatua, määrää, ajankohtaa tai hintaa koskevia vaatimuksia ne eivät pystyisi tyydyttämään. Jos nämä kaksi tuottajaorganisaation toimintoa kattavat yhdessä yli 70 prosenttia tuottajaorganisaation markkinoille saattamien peltokasvien määrästä, ne voivat johtaa merkittäviin kustannussäästöihin verrattuna tilanteeseen, jossa yksittäiset tuottajat pyrkivät tyydyttämään viljojen erityissekoituksiin kohdistuvan kysynnän, ja ne voivat jopa antaa tuottajaorganisaatiolle mahdollisuuden tarjota tällaisia sekoituksia, mihin jäsenet eivät yksinään pystyisi. Tällöin on todennäköistä, että tuottajaorganisaatio saa aikaan merkittäviä tehokkuusetuja ja sen vuoksi täyttäisi yksinkertaistetun menetelmän edellytykset. ii. Kahden toiminnon yhdistäminen kun määrissä ei ole päällekkäisyyksiä Näin voi olla esimerkiksi silloin, kun tuottajaorganisaatio hankkii markkinoilta osan sen jäsenten kasvattaman karjan tarvitsemasta rehusta ja jäsenet käyttävät yhteisesti hankittuja laitteita tarvitsemansa lopun rehun tuottamisessa. Jos nämä tuottajaorganisaation kaksi toimintoa yhdessä kattavat rehun, joka tarvitaan yli 70 prosentille tuottajaorganisaation markkinoille saattaman karjan määrästä, ne voivat johtaa merkittäviin kustannussäästöihin verrattuna tilanteeseen, jossa karjankasvattajat hankkivat rehun yksittäin markkinoilta tai tuottavat ne yksittäin hankkimillaan koneilla. Tällöin on todennäköistä, että tuottajaorganisaatio saa aikaan merkittäviä tehokkuusetuja ja sen vuoksi täyttäisi yksinkertaistetun menetelmän edellytykset. iii. Kolmen toiminnon yhdistäminen kun määrissä on päällekkäisyyksiä Toimintojen yhdistäminen silloin, kun mikään toiminnoista ei kata yli puolta tuottajaorganisaation markkinoille saattamasta oliiviöljystä, saa todennäköisesti tietyissä tilanteissa aikaan merkittäviä tehokkuusetuja. Näin voi olla esimerkiksi silloin, kun tuottajaorganisaatio yhdistää toiminnot, jotka liittyvät pullotetun oliiviöljyn myyntiin. Jos tuottajaorganisaatio harjoittaa oliiviöljyn yhteistä varastointia ja pullotusta sekä yhteisen jakeluverkon toimintaa ja käyttää yhteisiä pakkausmerkintöjä, nämä kolme toimintoa muodostavat pullotetun oliiviöljyn integroidun tuotantojärjestelmän, johon liittyy merkittäviä investointikustannuksia. Jos kyseisen järjestelmän kautta kulkevan oliiviöljyn määrä kattaa vähintään kolmanneksen tuottajaorganisaation markkinoille saattaman oliiviöljyn määrästä, nämä toiminnot voivat yhdessä johtaa merkittäviin kustannussäästöihin verrattuna tilanteeseen, jossa yksittäiset oliiviöljyn tuottajat huolehtivat yksittäin näistä toiminnoista. Tällöin on todennäköistä, että tuottajaorganisaatio saa aikaan merkittäviä tehokkuusetuja ja sen vuoksi täyttäisi yksinkertaistetun menetelmän edellytykset.